Ramaphosa kondig maatreëls aan om Eskom te red | Netwerk24
Ramaphosa kondig maatreëls aan om Eskom te red
Deur Llewellyn Prince 18 Junie 2019 17:54
Pres. Cyril Ramaphosa het Dinsdag met Eskom se direksie in sy Kaapse woning, Genadendal, vergader. Foto: GCIS
Pres. Cyril Ramaphosa sal na verwagting binnekort verdere maatreëls aankondig om Eskom se finansiële en operasionale volhoubaarheid te herstel.
Dit volg ná ’n vergadering Dinsdag tussen Ramaphosa en die Eskom-direksie by sy Genadendal-ampswoning in Kaapstad, sê Khusela Diko, presidensiële woordvoerder, in ’n verklaring.
Die doel van die vergadering was hoofsaaklik om alle optrede wat die regering beoog om Eskom bestendig te maak, gegewe sy bedryfs- en geldelike probleme, in ooreenstemming met mekaar te bring.
Tito Mboweni, minister van finansies, Gwede Mantashe, minister van minerale bronne en energie, en Pravin Gordhan, minister van openbare ondernemings, het die vergadering ook bygewoon.
Diko sê verder Eskom se direksie het ’n verslag oor die inwerkingstelling van die kragvoorsiener se negepuntplan voorgelê. Dit behels sleutelprioriteite soos kostebesnoeiing, beter inkomste-invordering en kragtoevoer wat nie ontwrig word nie.
“Die president het dit aan die Eskom-direksie benadruk dat die kragvoorsiener as Afrika se grootste vervaardiger van elektrisiteit en een van die land se mees strategiese bates, kritiek is vir Suid-Afrika se groei en ontwikkeling,” aldus die verklaring.
* Ramaphosa lewer Donderdagaand sy staatsrede by die parlement waartydens hy waarskynlik meer besonderhede oor die planne vir Eskom bekend sal maak.
Meer oor: Eskom | Tito Mboweni | Pravin Gordhan | Cyril Ramaphosa | Gwede Mantashe | Sona 2019 | Staatsrede 2019